Eccodi s'ebba tua frisca e sana

Eccodi s'ebba tua frisca e sana,
però non tantu rassa e non briosa:
est, si tenet riccattu, appittitosa
però cheret proenda fittiana.

Fittiana disizat sa proenda
pro tenner isperanzia 'e campare,
antis sacrifichende una sienda
forsis si diat poder ingrassare;
ma si li mancat sola una merenda
no istentas su corzu a li tirare;
si non li das bastante paza e orzu
in breve tempus li tiras su corzu.

In breve tempus su corzu li tiras
e pius de su dannu est disonore:
si si campat pianghes e suspiras,
si si morit non suffris su dolore,
pro la campare ateras chentu liras
est bisonzu chi dias a Battore,
s'orzu como diventat pius caru
e capitat chi tue ses avaru.

Est caru s'orzu, est una grave pena,
de sa puddedra baja est sa ruina,
pro cussu senza pranzu e senza chena
calchi die si restat miserina,
e gasi de una corza calarina
presentat solamente sa carena:
de cantu est bene eretta e bene posta
dai largu si contat dogni costa.

Mancari siat de pulpas mancante
est animale dignu de assistire,
est beru chi non tenet su portante
però est naschida a posta pro fuire;
pro tenner una bestia simizante
cheriat morta prima de naschire,
si creides a mie faularzu
bos preguntade a compare Frearzu.

Juanna la jutteit ad sa festa,
a santu Bachis in mesu eranu:
bene cumposta dai pes a testa
pariat s'aurora in s'oceanu;
pro jomper a sa missa pronta e lesta
sezzit a caddu dae su manzanu;
su padronu a su notte ispettaiat
però sa servidora non beniat.

Su padronu faghiat su suspettu,
e teniat reione poverinu,
chi calch'homine vile e indiscrettu
postu non si li esseret in caminu:
«Prestu, Pera Zuanne, anda erettu
e ischi de Juanna su destinu».
«Eo mi so timende tiu tiu
chi s'ebba l'hat bettada, ca est de briu».

«Ohi! sa domo mia nd'est in terra
si bei mancat sa teracca mia,
su pane cumpartiat perra perra
a forza de discreta economia.
Como connosco it'est intrare in gherra,
non mi jamo pius dottor Filia:
Billia, baebei a la chircare,
forsis si la podias agatare».

Billia su nebode ubbidiente,
bidende a tiu tiu ispasimante
che un'ae s'iscappat in s'istante,
ojos a Santu Bachis prontamente;
si l'hant bida, dimandat a sa zente,
trattende cun calch'homine birbante?
Ma Juanna fit trista e affliggida
pro chi s'ebba jughiat ismarrida.

Ducas s'ebba istasida in primavera
ti ponias a morrer in s'istiu?
Si podet dare peus violera,
o pius ostinadu poderiu.
Unturzos abbasciade dai s'aera,
tattadebonde in cudd'oru de riu,
corvos, canes, curride a su mortorzu
prestos, non ndeli tirene su corzu.

Trattemus como de sas meighinas
flebotomos, chirurgos e doctores:
d’orzu ermanu duas carraffinas
dadas pro li calmare sos dolores,
e profumos d'altea e raighinas
pro li poder curare sos tumores,
e meighinas de butecaria
senza contare sas de sorre mia.

S'abba, s'orzu, sa paza e chilinzone
non lu contas cun tota sa pastura?
Baranta chimbe francos de birdura
s'hat divoradu in bona conclusione:
custu mi manda in prima occasione
unidu a sas ispesas de sa cura,
custu nessi pro como mi nd'imbia
e pustis sas ispesas de osteria.

Tue mi l'has sestada bella e tunda
s'agonia lassendemi in sa corte,
in cambiu de un'ebba moribunda
ti nd'has leadu un'ebba sana e forte;
cust'ebba tua baja pili brunda
semper in sos affannos de sa morte,
in sa corte sos canes sempr'a reu
e unturzos e corvos a rudeu.